
25 GODINA ŽUPANIJSKOG USTROJA REPUBLIKE HRVATSKE
Povijesni razvoj


Novo državno-pravno i političko ustrojstvo uspostavljeno nakon prvih višestranačkih izbora održanih poslije II. svjetskog rata na području Hrvatske 1990. godine, zahtijevalo je i izgradnju novog, tome primjerenog sustava lokalne samouprave. No, svoj samostalni hod neovisne države, Hrvatska je započela Domovinskim ratom kojim je branila svoju tek proglašenu neovisnost. Ova činjenica nije značila samo prekid u kontinuitetu dijela započetih reformi, već je bitno obilježila i određena politička rješenja koja su i danas obilježje njezinog sustava teritorijalnog upravljanja. Ova povijesna zbivanja objašnjavaju činjenicu da novi sustav lokalne samouprave oblikovan Božićnim ustavom 1990. godine nije zaživio sve do 1993. godine. U ovom vremenu nastavljaju djelovati općinske skupštine s tri vijeća (vijećem udruženog rada, vijećem mjesnih zajednica i društveno-političkim vijećem), ali višestranačke strukture. Tek 1992. godine, u uvjetima okupacije četvrtine državnog teritorija Republike Hrvatske, Sabor donosi Zakon o lokalnoj samoupravi i upravi kojim se razrađuju temelji lokalne samouprave utvrđeni Ustavom, slijedi Zakon o područjima županija, gradova i općina u Republici Hrvatskoj kojim su osnovane nove jedinice lokalne samouprave te Zakon o izborima članova predstavničkih tijela jedinica lokalne samouprave temeljem kojeg su provedeni izbori za predstavnička tijela novih jedinica (općina, gradova i županija) u veljači 1993. godine koja se konstituiraju tijekom travnja. 


Županija kao jedinica lokalne uprave i samouprave bila je dio projekta novog teritorijalnog ustroja Republike Hrvatske i oblikovanja novog političkog sustava. Ona se rađala istodobno s novom državom koja je i sama bremenita svim poteškoćama uspostavljanja i stabilizacije novog sustava. Tu zadaću značajno je opterećivala i njeno uspješno izvršenje otežavala zbiljnost vremenskog i prostornog okruženja bitno označenog ratom i ratnim posljedicama, s jedne, te raznorodnim oblicima upliva međunarodnih čimbenika, s druge strane. Bitni čimbenici koji su utjecali na oblikovanje sustava nesporno su:
· stjecanje državne neovisnosti 

· Domovinski rat

· gospodarska tranzicija (samoupravni socijalizam → državni kapitalizam → liberalni kapitalizam)

· politička tranzicija (jednostranačje→višestranačje, skupštinski→parlamentarni sustav i dr.)

· europeizacija (eurointegracije)

· lokalna samouprava (komunalni sustav → sustav teritorijalne samouprave)

· tradicija

· utjecaj europskih modela (europski standardi, modeli europskih država)

U tom procesu bila je prisutna svijest da je u konačnom odabiru modela oblikovanja srednjeg stupnja teritorijalne samo/uprave moguće i potrebno koristiti pozitivna i negativna iskustva drugih zemalja, ali nije moguće imitirati bilo čiji model, budući da je uspješnost njegova funkcioniranja uvjetovana kontekstom vremena, prostora i specifičnih obilježja njihova nastanka i funkcioniranja. Činjenica je da ne postoji neki znanstveno utvrđeni najbolji oblik ili model lokalne samouprave, već se sustav lokalne samouprave u određenoj državi prilagođava uvjetima djelovanja u dotičnoj državi u određenom vremenu. Čak i kada je riječ o primjeni zajedničkih ishodišta naznačenih u npr. Europskoj povelji o lokalnoj samoupravi, njihova provedba je različita.


Odražavajući usmjerenje ka retradicionalizaciji hrvatskog državnog prava, županija je izraz povijesnih odrednica i nasljeđa ali i dosega suvremenih pravnih sustava drugih zemalja te vlastitog promišljanja mogućnosti zadovoljavanja potreba i interesa ove zajednice. Prije svega, županija je nastala kao potreba države da u vremenu svoga konstituiranja djelotvorno upravlja svojim prostorom. Za tu svrhu izgrađena je ustrojstvena županijska infrastruktura u vidu županijskih ureda koja je svojom nadležnošću i djelokrugom rada te brojem svojih zaposlenika značajno nadvladavala samoupravni dio. 


Statusno promatrajući, moguće je razlučiti dvije temeljne faze u razvoju županijskog ustroja:

1. u razdoblju 1993. do 2000. godine županija je jedinica lokalne uprave i samouprave dvojne naravi,
2. od 2001. godine županija postaje jedinica područne (regionalne) samouprave.

Odgovarajući svojoj dvojnoj naravi, sve do 2000. godine županija je jedinica lokalne uprave i samouprave, dakle, najniža jedinica državne uprave na lokalnoj razini i drugi stupanj samouprave, istodobno. Ona je poglavito jedinica državne uprave, a tek potom jedinica lokalne samouprave, dakle, obavlja prvenstveno i pretežito poslove državne uprave, a tek potom (u drugom planu) lokalne samouprave. Primjereno povezivanju državne i samoupravne razine u županiji. institucionalizirano je rješenje u kojem župana, kojeg bira samoupravna županijska skupština, potvrđuje predsjednik države. To je izazivalo i odgovarajuće sporove, tako da ih je ustavotvorac 2000. godine, a potom zakonodavac 2001. godine prekinuo dokidanjem ovog koncepta u korist samoupravne komponente.

Ustrojavanje nove teritorijalne samouprave u Hrvatskoj zasniva se na kritici dotadašnjih općina kao "malih država" kao zapreci homogenizacije Hrvatske kao državne zajednice. Već ova činjenica pribavlja ovoj razini upravljanja početnu naklonost jedinica niže razine kao snažnije uporište za svladavanje problema stabiliziranja novoga sustava (u županijama je zadržan najveći dio osposobljenih upravnih službenika iz dotadašnjih općina). Državi ova razina ima osobito značenje kao poluga upravljanja državnim teritorijem u kriznim uvjetima. Prema tome, s jedne strane županija je jedinica lokalne samouprave u kojoj se izražavaju zajednički interesi općina s njenog područja, a s druge strane županija je zamišljena kao središte obavljanja dislociranih poslova državne uprave. Ona je, dakle, susretište i simbioza državnog i lokalnog na istoj ravni. Ovi početni uvjeti u bitnome određuju koncept i razvoj ove razine teritorijalnog upravljanja u Hrvatskoj u prvom razdoblju razvoja lokalne samouprave od ustanovljenja novoga sustava do 2001. godine. 


Završetak Domovinskog rata oslobodio je kritički pristup u raspravama o konceptu samouprave i njegove neprimjerenosti potrebama. Tzv. "Zagrebačka kriza" uzrokovana nepotvrđivanjem izabranih zagrebačkih gradonačelnika pojačala je i pritisak međunarodne zajednice na propitivanje i promjenu određenih rješenja. Rješenje je pronađeno u radikalnoj promjeni koncepta upravnog bića županije - u napuštanju njegove dvojnosti. Od 2001. godine ona gubi državne funkcije i razvija se isključivo kao samoupravna jedinica. Promjena koncepta otvorila je niz bitnih pitanja, među kojima se ističe pitanje njezinih funkcija budući da novoj županiji preostaje samo njezina drugorazredna samoupravna funkcija. Iz ovoga slijedi nužnost prijenosa dijela državnih ovlasti putem decentralizacije uz naglašavanje njezine razvojne uloge i usmjeravajućeg značenja, a s tim povezano i pitanje razvojne strategije.

Ove promjene odrazile su se i na unutarnji ustroj županija. Konačno razdvajanje državne i samoupravne komponente onemogućilo je zajedničko i racionalno korištenje ukupno raspoloživih resursa na ovoj razini te u konačnici i povećanje upravnog aparata u cjelini angažiranog na upravnim poslovima na županijskoj razini. Nove samoupravne funkcije zahtijevale su formiranje novih upravnih tijela, a promjene u unutranjem ustroju u kasnijem razdoblju obuhvatile su i nestanak Poglavarstva kao njezinog izvršnog i političkog tijela, tako da sada od građana izravno birani župan preuzima sve izvršne funkcije.

Ustavnim i zakonskim promjenama županija je uspostavljena kao druga razina lokalne samouprave nazvana područnom (regionalnom) samoupravom. Ustav iz 2000. i Zakon o lokalnoj i područnoj (regionalnoj) samoupravi koji ga je slijedio, županiju su definirali njezinim djelatnostima. Ona se se ustrojava radi obavljanja poslova od regionalnog interesa što zahtijeva određivanje prostornih granica tog interesa, dakle regionalnih granica. U tom sklopu javlja se kao nezaobilazno pitanje: je li je županija regionalna jedinica? Analiza njezinog prostornog obuhvata, međutim, kazat će da županija nije regionalna jedinica već jedinica lokalne samouprave šireg prostornog, područnog obuhvata. Neovisno o tome, sukladno europskim standardima ona ima status regionalne jedinice.

Djelokrug i nadležnosti

Kao logičan odgovor na pitanje sadržaja koncepta županije, istodobno s promjenama u njezinom konceptualnom biću, pokreće se proces decentralizacije koji županiji donosi novi djelokrug rada i nadležnosti. Već u prvoj godini promijenjenog koncepta, županija preuzima obveze proistekle iz fiskalne decentralizacije u prosvjeti, zdravstvu i socijalnoj skrbi. Nakon određenog zastoja, ovaj proces se nastavlja. 

No, ovdje valja uočiti da se decentralizacija može pojavljivati u različitim oblicima. Temeljno treba razlikovati devoluciju kojom označavamo prijenos nadležnosti s više razine državne vlasti na nižu samoupravnu razinu i to na trajnoj osnovi uz prijenos potrebnih sredstava za tu namjenu čime ona u potpunosti preuzima odgovornost za provedbu ove nadležnosti, od delegiranja nadležnosti državne uprave pri čemu se zadržava hijerarhijski sustav odgovornosti prema središnjim državnim tijelima. Odabir oblika decentralizacije u funkciji je konkretnog političkog sustava. 

Proces vertikalne decentralizacije državne uprave započeo je u srpnju 2001. godine temeljem "paketa" zakona kojima su pojedini poslovi državne uprave preneseni na jedinice lokalne i područne (regionalne) samouprave. Decentralizacijskim promjenama obuhvaćeni su zakoni kojima su uređena područja osnovnoga i srednjeg školstva, zdravstvenog osiguranja i socijalne skrbi, a kojima je djelomično decentralizirano upravljanje i financiranje određenih ustanova u navedenim djelatnostima. Dio poslova državne uprave prenesen je uglavnom na županije, a manjim dijelom na veće gradove. Proces decentralizacije utemeljen Vladinim programom 2000. godine, praćen je nizom dokumenata kojima je kontinuirano izražavana nedvojbena politička volja za decentralizacijom. Međutim niz planiranih ciljeva je izostao.

Najveći iskorak u narednoj fazi decentralizacije, ostvaren pri kraju ovog razdoblja (2007.), predstavljaju promjene u području prostornog uređenja i zaštite okoliša. Novim zakonima dio državnih, poglavito upravnih, poslova preneseno je na županije i velike gradove. Ova promjena svojim obujmom i značajem nadmašuje decentralizacijske zahvate 2001. godine, barem kada su županije u pitanju. Novi zakoni izmijenili su bitne elemente županije ne samo glede sadržaja već i vrste posla (prvostupanjski upravni postupak), dakle, njezine stvarne nadležnosti, nego i glede njezinog ustrojstva i načina rada širenjem njezina postupanja i na mjesta izvan sjedišta. No ovdje valja upozoriti kako je upravo ovim paketom zakona obavljena delegacija (a ne devolucija) nadležnosti uz uspostavu odnosa odgovornosti karakterističnim za državnu upravu.
Ulazak u Europsku uniju od Republike Hrvatske je zahtijevao provođenje niza reformi kojima će vlastiti sustav prilagoditi europskim standardima. Problemi neuravnoteženog regionalnog razvoja koji destabilizira sustav, kao i standardi pristupanja europskim integracijama, zahtijevali su novi i drugačiji pristup i u odnosu na ova pitanja. Brojna znanstvena istraživanja i praksa razvijenih fleksibilnih gospodarstava potvrđuju da je korištenje regionalnih razvojnih resursa valjana osnovica nacionalnih strategija razvoja, rasta zaposlenosti i blagostanja. Upravo stoga regionalizacija je proces promoviran, potican i podržavan od strane europskih institucija koje vode proces europske integracije, dio je strategije pristupanja Europskoj uniji odnosno pretpostavka korištenja njezinih sredstava koncentriranih u njezinim fondovima. Slijedom toga, regija, regionalizacija, regionalna dimenzija i politika Europske unije i regionalni razvoj najčešće su spominjani pojmovi u procesu europskih integracija i ključni čimbenici za zemlje pristupnice Europskoj uniji. Gotovo je moguće ustvrditi da je riječ o novoj paradigmi teritorijalne organizacije u Europi. Regionalizacija je danas opći trend u razvitku teritorijalne samouprave u europskim zemljama. Dakako, ne s istim sadržajem i dosezima. Temeljni motivi koji se, općenito uzevši, javljaju pri odlučivanju o pristupanju reformi koja sadržava i regionalizaciju te s njom povezanu decentralizaciju, su političke ili ekonomske naravi, izraz su etničkih ili kulturalnih posebnosti odnosno potrebe racionalizacije i modernizacije državne strukture. U tom pogledu Europa je prošla i prolazi značajne mijene. Ekonomski čimbenici su prevladavajući u gotovo svim recentnim procesima, poticani europskom regionalnom politikom i načinom njezina provođenja.


To je bilo osnovom pokretanja procesa pripreme i donošenja strategije regionalnog razvoja Republike Hrvatske. Uloga regionalne razvojne politike je u tome da omogući svim regijama da ostvare svoj potencijal i iskoriste mogućnosti za svoj održivi razvoj. Odgovornost države je stvoriti stimulativne uvjete te odgovarajući okvir za regionalni razvoj. Tijela područne i lokalne samouprave moraju sama preuzeti inicijativu i odgovornost nad vlastitim razvojem i postati aktivni partneri u rješavanju problematike regionalnog razvoja. Budući da županije u hrvatskom pravnom sustavu imaju status regionalnih jedinica, to je bilo nužno poduzeti niz mjera njihovog osposobljavanja za nošenje razvojnih procesa vezanih uz politiku regionalnog razvoja. Formirana su zasebna tijela (agencije) i partnerska vijeća koja okupljaju sve bitne čimbenike društvene zajednice županijske razine u naporima usmjerenim regionalnom razvoju, poduzimane intenzivne mjere njihovog osposobljavanja i izgradnje sustava koji će omogućiti i olakašati pristup europskim izvorima sredstava namijenjenim razvoju.
Europski standardi

Proces pristupanja Republike Hrvatske europskim institucijama nije bio ni kratkotrajan ni neproblematičan. Dio tih pitanja odnosio se i na ustrojavanje teritorijalne samouprave. Lokalna samouprava dio je ljudske civilizacije, dio njezine kulture i načina mišljenja. Sastavni je dio modela svih suvremenih demokratskih političkih sustava u svijetu. Neprijeporno je značenje koje lokalna samouprava ima za uspješno i humano funkcioniranje državnih i društvenih sustava. Stoga se i u međunarodnim okvirima jamči njena opstojnost i potiče njezin razvitak. Jedan od značajnijih dokumenata donesenih s tim ciljem jeste i Europska povelja o lokalnoj samoupravi koju su članice Vijeća Europe potpisale 1985. godine u Strasbourgu, a koja kasnije postaje dijelom europskog acquija. Lokalna samouprava jeste ideal i načelo koje su zajedničko nasljeđe europskih zemalja, ističe se u Povelji. No, ona nije samo izraz demokratskog prava građana već i oblik racionalne organizacije funkcioniranja društvene i državne zajednice. To je jedno od krucijalnih pitanja državnog ustroja općenito. U tom sklopu se kao njegova bitna odrednica postavlja odnos središnje državne uprave (države općenito) i lokalne uprave i samouprave. Oko odnosa ovih dvaju polova oblikuje se cjelokupan sustav, ne samo pravnih već i društvenih odnosa. Usuđujemo se ustvrditi da odnos države i lokalne samouprave predstavlja krucijalno pitanje razvitka demokratskog političkog sustava suvremenih zemalja. 


Sabor Republike Hrvatske je 1992. godine donio Zaključak o prihvaćanju i poštivanju načela (odredbi) Europske povelje o lokalnoj samoupravi, kojim se obvezao da će ova načela i institute "provesti i štovati" kroz "sustav lokalne samouprave i državne uprave". U izvršenju preuzetih obveza 1997. godine prihvatio je i ratificirao Europsku povelju o lokalnoj samoupravi. No, Hrvatska se opsežno koristila mogućnostima prihvaćanja samo određenog broja njezinih odredbi i stoga nije prihvatila neke bitne odredbe (načelo supsidijarnosti, elastičnost delegiranih ovlasti u prilagodbi lokalnim uvjetima, obveza konzultacija lokalnih vlasti o pitanjima koja se njih izravno tiču, intervencija upravnih vlasti razmjerna važnosti interesa koji želi zaštititi, mehanizam financijske ekvilizacije i dr.), što je rezultiralo ocjenom da je Hrvatska, odabirom odgovarajućeg (minimalnog) broja odredbi, ispunila formalne uvjete pristupanja Povelji, ali nije prihvatila i njezin duh. Pod pritiskom međunarodnih institucija Hrvatska je 2008. godine korigirala svoj stav i izmjenom zakona otklonila sve rezerve, postajući time jedna od rijetkih država koja je u cijelosti prihvatila Povelju.

Time su u pravni poredak Republike Hrvatske ugrađena i temeljna načela Europske povelje o lokalnoj samoupravi (prema članku 140. Ustava međunarodni ugovori koji su sklopljeni i potvrđeni u skladu s Ustavom i objavljeni, a koji su na snazi, čine dio unutarnjega pravnog poretka Republike Hrvatske, a po pravnoj su snazi iznad zakona):
· načelo zakonitosti: temeljne ovlasti i dužnosti lokalnih jedinica bit će određene ustavom ili zakonom. Ova odredba ne sprječava da, u skladu sa zakonom, lokalnim jedinicama budu dodijeljene ovlasti i dužnosti u specifične svrhe. 

· načelo supsidijarnosti: javne će se ovlasti, obavljati tako da se preferira da pripadaju vlastima koje su najbliže građanima. Prilikom dodjele ovlasti nekoj drugoj vlasti mora se voditi računa o širini i prirodi zadaće i o zahtjevima učinkovitosti i ekonomičnosti;

· pravilo opće klauzule: jedinice lokalne samouprave imaju, u zakonskim okvirima, slobodu provoditi svoje inicijative o svakom pitanju ako nije isključeno iz njihove nadležnosti ili dodijeljeno nekoj drugoj vlasti

· načelo potpunosti i cjelovitosti: nadležnosti koje su povjerene lokalnim jedinicama moraju biti, u pravilu, potpune i cjelovite. Njihovo obavljanje ne smije biti onemogućeno ili ograničeno od neke druge središnje ili regionalne vlasti osim kada to dopušta zakon;

· sloboda prilagodbe primjene prenesenih ovlasti lokalnim uvjetima: u slučaju kada središnja ili regionalna vlast prenese ovlasti na lokalne jedinice, one će, koliko je to moguće, slobodno prilagoditi njihovu primjenu lokalnim uvjetima; 

· obveza konzultacija: lokalne jedinice će se, koliko je to moguće, pravovremeno, na odgovarajući način, pitati za mišljenje u postupku pripremanja i donošenja odluka koje ih se neposredno tiču.


Prije nego li je Hrvatska naknadno (2008.) otklonila rezerve glede bitnih odrednica Europske povelje lokalne samouprave, osobito načela supsidijarnosti, Ustav Republike Hrvatske je (2000.) to načelo ugradio u svoju strukturu odredbom članka 134. prema kojem će prilikom dodjeljivanja poslova prednost će imati ona tijela koja su najbliža građanima s tim da se prilikom određivanja djelokruga jedinica lokalne i područne (regionalne) samouprave mora voditi računa o širini i prirodi poslova i o zahtjevima učinkovitosti i ekonomičnosti. Budući da se načelo supsidijarnosti u funkcioniranju teritorijalne uprave pojavljuje poglavito u odnosu na utvrđivanje nadležnosti pojedinih teritorijalnih razina, ono se najčešće izražava tzv. općom klauzulom, po kojoj lokalnoj razini pripadaju svi oni poslovi za koje nije izrijekom uređeno da pripadaju kojoj drugoj razini vlasti. 

Tek analiza propisa omogućava ustanovljenje koliko se ova načela propisima poštuju. Hrvatsko zakonodavstvo sadržava pregršt primjera u kojima je obavljanje određenog posla povjerenog lokalnoj samoupravi uvjetovano prethodnim ili naknadnim suglasnostima ili tek (pozitivnim) mišljenjem resornih tijela državne uprave koji, često, dovode u pitanje samo ovlaštenje samoupravne jedinice na odlučivanje o odnosnom pitanju. Ova rješenja, nesporno, čine ovisnim teritorijalnu samoupravu o državnim tijelima i bitno ograničavaju njezinu ustavom zajamčenu samostalnost. Primjerice, o cjelovitosti se može raspravljati i u pokušaju sagledavanja značenja sadržaja prava županije kao osnivača ustanova u određenim djelatnostima, primjerice u školstvu i zdravstvu. Ona kao osnivač, sukladno Zakonu o ustanovama, solidarno odgovara za obveze ustanova čiji je osnivač, a da istodobno nema instrumente utjecaja na djelatnost te ustanove, već se oni nalaze u rukama resornih ministarstava. 

Decentralizacija vs. centralizacija


Nastanak nove države i potreba homogenizacije nacionalnog prostora uvjetovali su snažno naglašavanje vrijednosti nacionalne države i njezine suverenosti, što se isto tako snažno odrazilo i na zakonodavstvo o lokalnoj samoupravi. Ono je prožeto nepovjerenjem prema lokalnoj inicijativi i autonomiji s brojnim instrumentima utjecaja i nadzora države nad ovom razinom teritorijalnog upravljanja. Međutim i nakon prestanka izvanrednih okolnosti u sustavu državne uprave (konstituiranje i stabilizacija neovisne države, Domovinski rat, početak tranzicije) težište je ostalo na jedinstvu i centralizaciji, a zapostavljeni su interesi koji proistječu iz regionalne i lokalne različitosti. Iz ovoga slijedi ocjena kako se Republika Hrvatska i danas svrstava u red najcentraliziranijih država Europe.

Centralizacija odgovara potrebi nacionalnog jedinstva, a decentralizacija zahtjevima za uvažavanje različitosti. Oba pristupa su potrebna i zajedno koegzistiraju u političkim sustavima. Previše centralizacije i apsolutna autonomija jednako su štetni pristupi. U određenom vremenu centralizam je potreban i poželjan, ali u dužem vremenskom razdoblju on polučuje suprotne efekte, rađa otporima i djeluje dezintegracijski kako to lijepo ilustrira izjava bivšeg francuskog predsjednika Mitterranda: "Francuska je imala potrebu za jakom centralnom vlašću da bi se konstituirala. Ona danas ima potrebu za decentralizacijom da se ne bi raspala".

Visokocentralizirani sustav upravljanja državom te nedostatno snažan i neosposobljen sustav lokalne i područne samouprave u Hrvatskoj nesposobni su bitno utjecati na promjenu stanja u pozitivnom smjeru. To upućuje na nužnost istinske decentralizacije upravljanja i reformu upravno-teritorijalnog ustrojstva usmjerenu stvaranju jedinica lokalne i regionalne samouprave sposobnih za preuzimanje decentraliziranih funkcija i osobito zadaća regionalnog razvoja, te racionalizaciju i modernizaciju uprave radi osuvremenjivanja njezina djelovanja, povećanja djelotvornosti i smanjenja troškova.


Prijenos nadležnosti u procesu devolucije na niže razine neovisno o uvjetima u kojima se odvija i sposobnosti jedinica da djelotvorno izvršavaju prenesene obveze, nije samo protivno načelu podrednosti, kao logičkom načelu, već i zdravom razumu. Neosposobljena jedinica neće biti u stanju izvršiti svoje obveze na štetu građana zbog kojih se taj prijenos i obavlja. Iskustva brojnih zemalja ukazuje na problematična pitanja koja je nužno uzeti u obzir pri koncipiranju i primjeni politike decentralizacije. Temeljni i zajednički problem jest nedostatak tehničkih resursa i ograničeni kapacitet lokalnih vlasti za djelotvorno obavljanje javnih službi potrebnog kvalitativnog standarda. u tim okvirima govorima o nedostatnom institucionalnom, financijskom i ljudskom (stručnom) kapacitet.u.

Kapacitet teritorijalne samouprave ima značenje osposobljenosti za izvršenje postojećih i preuzimanje novih nadležnosti, poslova i odgovornosti. Slijedom toga, mogućnost, ali i uspjeh decentralizacije odnosno prijenosa nadležnosti na nižu razinu ovisi o sposobnosti jedinica te razine da djelotvorno izvršavaju povjerena ovlaštenja. Uostalom to je jedno od dva konstituitivna elementa načela podrednosti. Ta sposobnost ovisi prvenstveno o kapacitetu tih jedinica. Njegovim izostankom nastupit će posljedice suprotne ciljevima i usmjerenju samoga procesa:

· primjenom načela supsidijarnosti, nadležnost će biti zadržana na višoj razini koja je to u stanju obaviti;

· otpor decentralizaciji pružat će jedinice teritorijalne samouprave neosposobljene za preuzimanje novih odgovornosti;

· neće se postići temeljna svrha procesa decentralizacije.

Koliki je utjecaj institucionalnog kapaciteta na oblikovanje sustava lokalne samouprave kazuju i podaci o trendu povećavanja veličine jedinica lokalne samouprave (reorganizacijom postojećeg sustava) u najrazvijenijim zemljama svijeta iz razloga financijske nemogućnosti postojećih jedinica da zadovolje sve razvijenije javne potrebe stanovništva, odnosno njihovog nedovoljnog financijskog kapaciteta. Suočen s problemom kapaciteta za preuzimanje i uspješno obavljanje novih nadležnosti niz razvijenih europskih država (Švedska, Danska, Njemačka, Grčka i dr.) posegnuo je za pokretanjem i provedbom procesa amalgamacije - okrupnjavanja jedinica teritorijalne samouprave

Bilanca i razvojna usmjerenja

Koja je, dakle, bilanca 25 godina županijskog ustroja Republike Hrvatske?

Hrvatska je svojim zakonom ustanovila 20 županija. Pored toga, Grad Zagreb, kao metropolitansko područje, ima istodobno status temeljne jedinice državne uprave, županije i grada. Uspoređivanje podataka o elementima koji čine sustav pojedinih županija ukazuje na raznolikost, čak veliki je nesrazmjer u svim promatranim parametrima. Prema podacima statističkog popisa 2011. godine, prosječna županija prostire se na površini od 2.798 km2, ali je odnos najmanje (Međimurske) i najveće (Ličko-senjske) 1:7,3. Prosječna županija ima 174.744 stanovnika ali je odnos najmanje (Ličko-senjske) i najveće (Splitsko-dalmatinske) 1:8,9. Prosječna županija ima 334 naselja u okviru čega je odnos najmanje (Vukovarsko-srijemske) i najveće (Zagrebačke) 1:8,2. U prosječnoj županiji se nalazi 28 jedinica lokalne samouprave, ali je odnos najmanje (Požeško-slavonske) i najveće (Splitsko-dalmatinske) 1:5,5.


Hrvatske županije utemeljene su u pravilu primjenom funkcionalno-nodalnog načela regionalizacije oslonjenog na gravitacijsku snagu urbanog središta. One su politički pragmatično kreirane administrativnim grupiranjem i spajanjem negdašnjih susjednih općina u jednu upravno-teritorijalnu jedinicu. Potrebama državnog upravljanja prostorom u uvjetima potrebe nacionalne homogenizacije novostvorene države u ratnom sukobu, ovaj je postupak odgovarao. Županija kao poluga centralizirane države prema visokofragmentiranom sustavu lokalne samouprave rješenje je primjereno francuskim iskustvima. To je vrijeme u kojemu je županija odgovarala potrebama obavljanja upravnih poslova za građane, dakle konceptu upravnih kotara. 

Polazeći od činjenice da ne postoji jedinstven europski model teritorijalne samouprave prema kome je moguće mjeriti vlastita rješenja, nužno je proučiti komparativne modele, uočiti općeprihvaćene standarde čiji elementi su ugrađeni u europski acquis, sagledati povijesne okolnosti njihove primjene kao i trendove u razvoju upravnih sustava u suvremenim uvjetima razvoja društvenih zajednica. No, ni za trenutak ne treba smetnuti s uma da se političko-upravno ustrojstvo svake države oblikuje u funkciji aktivne nacionalne politike. Stoga se i cilj odnosno svrha, pravno-politički položaj i nadležnosti i srednjeg stupnja uprave tome podređuju.


Promatrajući današnje županije s aspekta europskih standarda teritorijalne samouprave, ali i prakse europskih zemalja, ona svojim obuhvatom odgovara europskom konceptu kotara (okruga, distrikta) što se potvrđuje i njezinom statusom NUTS 3 razine prema EUROSTAT-ovoj klasifikaciji teritorijalnih jedinica.

Županija se rađala istodobno s novom državom koja je i sama bremenita svim poteškoćama uspostavljanja i stabilizacije novog sustava. Otuda, u žurbi postavljanja osnova i postizanja nužno potrebne stabilizacije sustava, građena su privremena ili implementirana neprovjerena rješenja koja u sustav unose nove proturječnosti i oprečne reakcije.


Reforme u Hrvatskoj su zahtijevane, ali i nužne. Nužna je i reforma sustava javne uprave, uključivo i sustava teritorijalne samouprave. Raniji pokušaji reformi, poglavito zbog izostanka stvarne političke volje, nisu uspijevali. Okolnost da je nužnost reformi uvjetovana kriznim stanjem gospodarstva i financija, možda će biti odlučujuća u savladavanju otpora u pristupu reformskim zahvatima, ali nije dobar motiv pa ni temelj na kojem trebaju počivati nova rješenja. Nama predstoji otvaranje nove stranice u oblikovanju i razvoju teritorijalne samouprave u Republici Hrvatskoj. Hrvatska ima znanja da to pitanje uspješno definira i oblikuje prihvatljiva rješenja. No, ima li i političke volje i snage za to ? Neka 25-ta obljetnica novog teritorijalnog ustroja neovisne Republike Hrvatske bude poticaj za sustavni pristup ovoj problematici i snaženje sustava teritorijalne samouprave bez "fige u džepu".


Što to u programskom i sadržajnom smislu znači, stvar je pripreme reformskog mendžmenta. Kada je riječ o županijama polazna osnovica nedvojbeno trebaju biti ciljevi politike regionalnog razvoja. U europskim okvirima razmišljanja, ideja regija je prvenstveno odgovor na potrebu iznalaženja razine odlučivanja koja bi bila dovoljno prostrana kako bi zadovoljila zahtjeve planiranja korištenja prostora i razvitka (gospodarskog, društvenog i kulturnog) i koordinacije, a koja je dovoljno lokalna da ostane pod nadzorom građana. Primjenom načela supsidijarnosti to je razina koja je odgovorna za sve ono što može učiniti bolje negoli središnja Vlada, a što nadilazi mogućnosti lokalne samouprave. Drugim riječima, "europskim očima" gledano, proces regionalizacije treba promatrati prije svega kao društveno-ekonomski proces, a tek potom kao pravno-politički zahvat u upravni sustav određene zemlje.

S razine države promatrano, županija treba biti partner u oblikovanju i oslonac u ostvarivanju nacionalne strategije razvoja. Polazeći od zahtjeva za osnaživanjem struktura za upravljanje regionalnim razvojem, a sukladno danim preporukama za povećanje konkurentnosti Hrvatske, potrebno je racionalizirati strukturu državne uprave na nižim razinama, a funkcionalna preklapanja sustava državne uprave i lokalne samouprave kao i unutar samoga sustava državne uprave ukloniti i izgraditi suvremenu regionalnu samoupravu s temeljnim ciljem poticanja regionalnog razvoja. 


U tom kontekstu valja upozoriti na nužnost preraspodjele nadležnosti primjenom načela supsidijarnosti na način koji pridonosi jačanju samoupravnih funkcija na teret državnih, dakle otkloniti nepotrebne intervencije državnih tijela koje sputavaju samoupravnu inicijativu, a sukladno europskim standardima izraženim Europskom poveljom o lokalnoj samoupravi koja u Hrvatskoj ima nadzakonsku snagu. Pored toga, u interesu provedbe stvarne devolucije, nju je nužno pratiti i decentralizacijom financijskih izvora.

Neovisno o smjeru u kojem će se kretati rasprava o reformskim zahvatima, treba otkloniti ideologiziranje rješenja već ih temeljiti na zahtjevima osiguravanja ravnomjernog regionalnog razvoja, vodeći pri tome računa o činjenici da se sustav teritorijalne samouprave uspostavljen 1993. godine konsolidirao te je svojim djelovanjem i ostvarenim rezultatima u pribavljaju javnih dobara svojim stanovnicima već postao dio nove hrvatske upravno-pravne tradicije.

Povijest jest učiteljica života. Sadašnjost je ponikla u prošlosti i sadrži sjeme budućnosti. Već naše dosadašnje spoznaje kazuju kako funkcioniranje uprave i problemi odnosa koji se u svezi s tim javljaju i nisu toliko različiti danas u odnosu na vrijeme nekog ranijeg povijesnog razdoblja. Zanimljivo je, u tom smislu, podsjetiti se na gledište velikog župana Virovitičke županije Josipa Jurja Strossmayera izraženo u pismu ostavke na ovu dužnost 1861. godine kojim  izražava svoje nezadovoljstvo funkcioniranjem pravne države i stvarnom nemoći županijske uprave, suprotstavljene zadržanoj svemoći centralistički organizirane državne uprave, da samostalno i djelotvorno obavlja svoje zadaće. Ovom pridodaje problem financiranja, spominjući se pri tom ideje decentralizacije kao prvog koraka
Zajedno uspješnije

Pravo udruživanja, odnosno osnivanja nacionalnog saveza u Republici Hrvatskoj, sve do 2001. godine pridržano je samo općinama i gradovima kao jedinicama lokalne samouprave. Županijama, koje tada imaju status jedinica lokalne uprave i samouprave to pravo nije dano. Tek status jedinice područne samouprave 2001. godine omogućio je osnivanje nacionalnog saveza i županijama radi promicanja i ostvarivanja zajedničkih interesa 

Prihvaćajući ovu mogućnost, hrvatske županije su konačno, nakon dvogodišnjih priprema, 2003. godine utemeljile svoju nacionalnu udrugu Sporazumom, kao temeljnim osnivačkim aktom. Temeljni cilj Zajednice, prema Sporazumu, je promicanje područne odnosno regionalne samouprave te poticanje i potpora gospodarskom i društvenom razvitku jedinica područne (regionalne) samouprave u Republici Hrvatskoj. U postizanju ovog cilja u okviru Zajednice njezini članovi podupiru razvijanje suradnje između županija te jedinica lokalne samouprave unutar njih; organiziraju oblike razmjene iskustava o djelovanju jedinica područne (regionalne) samouprave u Republici Hrvatskoj; usklađuju gledišta i djelovanje članova u odnosu na tijela državne vlasti i uprave o pitanjima od značenja za razvitak lokalne i područne (regionalne) samouprave u Republici Hrvatskoj, osobito o prijedlozima propisa kojima se uređuju ova pitanja; potiču istraživanja i druge oblike praćenja i proučavanja područne (regionalne) samouprave u Republici Hrvatskoj i svijetu, organiziraju stručne i znanstvene skupove o područnoj (regionalnoj) samoupravi; izdaju stručne i druge publikacije kojima se ostvaruju ciljevi osnivanja Zajednice; sudjeluju u razvijanju međunarodne suradnje, uspostavljaju i održavaju odnose sa srodnim organizacijama u drugim zemljama i međunarodnim organizacijama; obavljaju i druge aktivnosti kojima se pridonosi ostvarivanju ciljeva osnivanja Zajednice. Do 2005. godine Zajednici su pristupile sve županije. 

Na taj način hrvatske županije su stekle mogućnost snažnijeg utjecaja na oblikovanje nacionalne politike, osobito u odnosu na pitanja njezinog regionalnog razvoja. Koliko su u tome u 15 godina svoga djelovanja uspjele predmet je posebne analize.

